Sent lørdag kveld slo kontrollørene fra Guinness fast at Søgne har satt ny verdensrekord.

Klokken 22.45 lørdag kveld kunne endelig arrangørene slippe jubelen løs i Søgne.

Kontrollørene fra Guinness World Records har finregnet og slått fast at Søgne satte ny verdensrekord i fyrverkeri med 540.382 skudd.

Dermed overtok den lille kommunen i Vest-Agder verdensrekorden som tidligere tilhørte Dubai og var på 479.651.

– Det er helt fantastisk. Nå skal vi på julebord og feire med sjampis hele gjengen, jubler Anders Sture i Svea Fyrverkeri til TV 2.

Det gikk med nær 3,5 tonn krutt til verdensrekorden.

Nesten 25.000 tilstede

Ifølge Røde Kors skal det ha vært nær 25.000 mennesker tilstede da verdensrekorden ble satt. Det oppstod lange bilkøer langs E39 lørdag kveld med publikum som var på vei mot Søgne.

Rekordforsøket startet klokken 18 lørdag kveld og varte i vel 45 minutter, men på grunn av fukt i bakken var det en god del fyrverkeriskudd som smalt lenge etterpå.

ENORMT: Nesten 25.000 mennesker bivånet verdensrekorden lørdag. Foto: Scanpix

– Det er sånn man ikke kan gjøre noe med, det har regnet i tre dager så vi hadde endel problemer. Men vi klarte det likevel, sier Sture.

Halvannen million kroner

Han forteller at herligheten trolig har kostet 1,5 millioner kroner.

– Da snakker vi kostpris for fyrverkeriet. De aller fleste har stilt opp og jobbet på dugnad her, sier han.

Opprinnelig hadde arrangørene en ambisjon om at rekordforsøket skulle skje på seks minutter, men det tok altså mye lenger tid enn som så.

Nå er det ikke tiden som avgjør verdensrekorden, det er antall skudd avfyrt som er kriteriet.

Det var ved inngangen til 2014 at det ble fyrt opp 479.651 fyrverkerieffekter i luften over Dubai i løpet av seks minutter. Dette fyrverkeriet ble av Guiness World Records godkjent som offisiell verdensrekord.

Fikk ideen i bilen

Den lokale fyrverkeriforhandleren i Søgne tok så initiativet til å slå denne rekorden.

– Jeg fikk ideen da jeg kjørte hjem fra et mindre arrangement som hadde 10.000 skudd. Da begynte jeg å regne på dette med Dubai, og fant ut at dette var fult mulig å slå, sier initiativtaker Frank Abildsnes (45) til TV 2.

Abildsnes tok deretter kontakt med sin fyrverkerileverandør som tente på ideen.

150 personer deltok

Fyrverkeriet er et samarbeid mellom jernvareforretningen Sør-Tre og Svea Fyrverkerier.

Over 150 personer var i sving for å gjennomføre prosjektet.

Ett av høydepunktene var et stort norsk flagg på himmelen. Dette er for å markere den norske grunnlovens 200-årsjubileum.

– Flagget var like stort som en fotballbane, sier Sture.

99 prosent av rekordforsøket ble gjennomført med vanlig fyrverkeri som selges over disk. Utgiftene fordeles på et spleiselag mellom flere samarbeidspartnere.

Utsalgspris på fyrverkeriet anslås å ligge på mellom fire og fem millioner kroner.